

РЕПУБЛИКА БЪЛГАРИЯ

Министър на земеделието и храните

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от д-р Георги Тахов – министър на земеделието и храните**

**Относно:** Проект на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите.

**Причини, които налагат приемането на акта**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), чл. 17а, ал. 4, от Закона за рибарството и аквакултурите (ЗРА) и чл. 4, б. „о” от Закона за държавните такси, внасям за разглеждане от Министерския съвет проект на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите.

Изпълнителна агенция по рибарство и аквакултури (ИАРА) е администрация към министъра на земеделието и храните, която съгласно чл. 6, ал. 1, т. 5, т. 6, т. 8 от ЗРА е отговорна за издаване на разрешителни за стопански риболов, регистрация на лицата, които развъждат и отглеждат риба и други водни организми, създаване и поддържане на информационно-статистическа система за рибарство и аквакултури, разпределяне на квотите на Република България за улов на риба, предоставени по международни споразумения и договори и воденето на регистър на риболовните кораби. Съгласно чл. 17а, ал. 4 от ЗРА за извършването на тази дейност и предоставянето на свързаните с нея услуги, се събират такси съгласно Тарифа за таксите, събирани по Закона за рибарството и аквакултурите, приета с Постановление № 133 на Министерския съвет от 2006 г., (обн., ДВ, бр. 48 от   
2006 г.), (Тарифата). От приемането й до настоящия момент са извършени само две пълни актуализации на стойността на заплащаните такси – през 2007 г. и 2008 г. Актуализациите през 2010 г. и през 2014 г. засягат само чл. 3, а не действителното отражение на икономическите процеси върху себестойността на предлаганите услуги. С проекта на Тарифата се цели да се преодолеят на първо място настъпилите промени в макроикономически показатели през годините, които дават отражение върху себестойността на предоставяните услуги. На второ място да се избегнат допуснати грешки при определянето на таксите, като в този случай ИАРА извършва тази ревизия от гледна точка на натрупания близо седемнадесетгодишен опит при прилагане на Тарифата. Предлаганото изменение на таксите се прави с оглед осигуряване на необходимия финансов ресурс за подсигуряване на изпълнението на ангажиментите на ИАРА във връзка с изпълнението на националното законодателство и предоставянето на услугите.

Необходимо е изменение на таксата, свързана с издаването на безсрочно разрешително за стопански риболов по чл. 1 от Тарифата, която към настоящия момент е едва 20 лв. С оглед на спецификата на услугата, която се предоставя по отношение на безсрочност, дори и възмездно, е една възможност за рибарската общност, за която заплащаната такса от 20 лв. е изключително ниска. Предвидено е увеличение на размера на таксата за издаване на безсрочно разрешително за стопански риболов от 20 лв. на 50 лв.

В Тарифата се извършва разграничение на мрежените уреди, използвани при извършване на стопански риболов с кораби до 10 бруто тона, от 10 до 25 бруто тона, от 25 до 40 бруто тона и над 40 бруто тона, които от своя страна са разграничени спрямо риболовните уреди, с които се извършва риболова. В тази връзка е необходима актуализация на чл. 2, т. 1, 2, 3 и 4. Определените такси са в пъти по-малки и не отговарят на реалностите в стопанския риболов. Размерът на горепосочените такси, определен през 2007 г., е значително по-малък от разходите по предоставяне на услугата и не е съобразен с промяната в макроикономическите показатели на страната в периода от 2007 г. до настоящия момент. В размера на увеличението на таксите е включен размера на амортизациите на дълготрайните материални и нематериални активи, свързани с предлаганите услуги. С цел преодоляване на тази диспропорция се налага увеличаване на таксите, заплащани за риболовни кораби в чл. 2, т. 1, 2, 3 и 4, както следва:

1. с риболовен кораб до 10 бруто тона:

а) с мрежени уреди, волти и чепарета от „100 лв.“ на „200 лв.“;

б) с парагади от „300 лв.“ на „500 лв.“;

в) с риболовни уреди по букви „а" и „б" и с други разрешени риболовни уреди от „400 лв.“ на „600 лв.“;

2. с риболовен кораб от 10 до 25 бруто тона - с мрежени и други разрешени риболовни уреди от „700 лв.“ на „1000 лв.“;

3. с риболовен кораб от 25 до 40 бруто тона - с мрежени и други разрешени риболовни уреди от „1300 лв.“ на „2300 лв.“;

4. с риболовен кораб над 40 бруто тона - с мрежени и други разрешени риболовни уреди от „1800 лв.“ на „3000 лв.“.

Поради гореизложените причини е и предложеното увеличение в Тарифата по отношение на чл. 5, т. 1 свързано с придобиването на право за извършване на стопански риболов във водите на р. Дунав, в следния размер:

1. с риболовен кораб:

а) с мрежени риболовни уреди от „120 лв.“ на „230 лв.“;

б) с капани (винтери) за улов на риба и други водни организми от „120 лв.“ на „230 лв.“;

в) с мрежени риболовни уреди и с капани (винтери) за улов на риба и други водни организми „180 лв.“ на „360 лв.“.

В действащата към момента Тарифа се предвижда „За издаване на специално разрешително за улов на квотиран вид риба във водите на Черно море в рамките на определена квота да се заплаща такса в размер 60 лв.”

През последните години, уловът на калкан е предмет на специфичен мониторинг и контрол, включващ редица допълнителни условия, в сравнение с улова на останалите видове риба и други водни организми. В Националния план за контрол в рибарството са заложени целеви показатели за инспекция и контрол, които с всяка изминала година стават все по-високи и тяхното достигане е от съществено значение, с оглед изпълнението на плана за контрол. Размерът на таксите не е достатъчен за достигане на целевите показатели заложени в националния план за контрол в рибарството за 2016 г. Същите показатели са заложени в приетите национални планове за контрол в рибарството за 2017 г,   
2018 г., 2019 г., 2020 г., 2021 г., 2022 г. и 2023 г. В сравнение с 2014 г. и 2015 г., през 2016 г. са заложени по-високи критерии при специфичния мониторинг и контрол. Увеличено е както времетраенето, така и броя на съвместните инспекции с други национални и чуждестранни институции. С цел преодоляване на тези недостатъци се налага увеличение на таксата за издаване на специално разрешително за улов на квотиран вид риба във водите на Черно море в рамките на определена квота, като е предвидено да се заплаща такса в размер „150 лв.”.

Подготвена е още една промяна, в разпоредбата на чл. 7, т. 1 и 2 от Тарифата. Тя касае лицата, извършващи риболов на рапани, миди и скариди. На първо място при някои видове, е налична възможността за улов чрез използване на различни риболовни уреди. Такива са случаите с рапана (улавян чрез водолазен способ и бим трал) и със скаридите (ръчно и с винтери). В чл. 7, т. 2 от Тарифата е заложено да се заплаща такса в размер на 300 лв. за придобиване на право на стопански улов на миди и скариди. Така поставената такса на услугата унифицира улова на миди и скариди, което води до необосновано високи такси за риболовците на скариди. Уловът на миди се характеризира с прилагането на ръчен способ и водолазно оборудване, а уловът на скариди се извършва, чрез използването на капани (винтери). Статистиката сочи, че през последните години при улова на миди се наблюдават значително по-големи добиви в сравнение с улова на скариди, като стойността на килограм миди е по-ниска отколкото стойността на килограм скариди. По този начин риболовците на скариди заплащат по-голяма такса, за усвояване на ресурс от водни организми с по-ниски добиви. Това противоречие би се избегнало като се разграничи улова на миди от улова на скариди, което е извършено с предложената промяна на Тарифата, както следва.

„1. за стопански улов на рапани от „100 лв.” на „200 лв.”;

2. за стопански улов на миди на „450 лв.”;

2a. за стопански улов на скариди „150 лв.”.

Гореспоменатите такси имат ресурсен характер и са свързани с усвояването на риба и други водни организми от обекти – държавна собственост. Заплащането на такси по чл. 1 - за издаване на безсрочно разрешително за стопански риболов, по чл. 2 и 5 – за годишно придобиване на право за извършването му, чл. 3 - специално разрешително за квотиран вид риба, и чл. 7 – за годишно придобиване на право за извършване на стопански улов, предоставят възможност на риболовците да усвояват значителни количества риба и други водни организми, а настоящия им размер не съответства на разходите, по предоставяне на услугата, свързани с контрола, опазването и управлението на усвоявания от тях ресурс.

Необходимо е въвеждането на нова такса имаща за цел прилагане на разпоредбата на чл. 40, ал. 18 от ЗРА съгласно която: „за издаване на разрешително за улов на риба и други водни организми с научноизследователски цели се заплаща такса съгласно Тарифата”. Този текст е изменен последно през 2012 г. в ЗРА, като досега предвидената в закона такса не е била въведена в Тарифата, съответно събирана и заплащана от съответните лица. С оглед спазване на разпоредбите на закона се предлага за издаване на разрешително за улов на риба и други водни организми с научноизследователски цели да се заплаща такса в размер 35 лв. Също така е предвидено за издаване на дубликат на разрешително за улов на риба и други водни организми с научноизследователски цели се заплаща нова такса в размер на 8 лв.

Предложените изменения в чл. 8 и 9 в размер от „5 лв.” на „8 лв.” и в чл. 11 в размер от „2 лв.” на „8 лв.” от Тарифата свързани с издаване на дубликати за разрешително за стопански риболов, документ удостоверяващ право за извършване на стопански риболов и билет за любителски риболов се налагат поради завишените разходи на материалите (бланки с воден знак) по предоставяне на услугите.

По отношение на издаваните от ИАРА билети за любителски риболов се предлага изменение на таксата така: „За издаване и презаверка на билет за любителски риболов на физическо лице се събира такса, както следва:

1. на седмичен 12 лв.;

2. на месечен 16 лв.;

3. на шестмесечен 30 лв.;

4. на годишен 50 лв.”.

Предложенията имат за цел актуализация на таксите във връзка с промяната в макроикономическите показатели на страната в периода от 2007 г. до настоящия момент. Таксата, която се заплаща е крайно недостатъчна и не покрива разходите, които се извършват за осъществяване на контрол, опазване и управление на улавяния от тях ресурс, обработване на документи. Предоставянето на билет дава право на любителите риболовци да осъществяват, своето хоби за посочения период, и да получат съответно полагаемия рибен ресурс в допустимите в ЗРА норми. При осъществяването на контрол служителите на ИАРА ползват високопроходими автомобили, прибори за нощно виждане, термо камери, бинокли и др. средства. Поради многобройните водни обекти в страната, както и значителния брой закупени билети от любители риболовци – средно около 200 000 на година, се налага по засилен контрол, което довежда до повишаване на разходите за контрол. В допълнение сравнявайки цените на любителския риболов с някои съседни на България държави, се установява че таксите в България са в пъти по-ниски. Например в Сърбия цената на годишния билет за 2024 г. е 9000 сръбски динара, което се развява на около 150 лв., а на седмичния билет е 2600 сръбски динара, което се равнява на около 43,50 лв. В Северна Македония цената на годишния билет за 2024 г. е 7000 македонски денара, което се развява на около 222 лв. Към 2006 г. минималната работна заплата за страната е 160 лв., а стойността на билета за любителски риболов е 6 пъти по-ниска от нея. Към момента минималната работна заплата за страната е 1077 лв. В тази връзка е крайно необходимо да бъдат повишени таксите за издаване на билети за любителски риболов, както и на техен дубликат, което би повишило качеството на предоставяне на услугата и контрола върху любителския риболов.

Аквакултурите заемат голяма част от пазара на риба. Самото поддържане на регистъра на лицата, развъждащи и отглеждащи риба и други водни организми, изисква повече технически ресурси като обем информация, която да бъде проверена и обработена. Изпълнителна агенция по рибарство и аквакултури е отговорна за поддържането на регистъра, в който се вписват лицата, както и за издаване на документ – Удостоверение за извършено вписване в регистъра на лицата, които развъждат и отглеждат риба и други водни организми, за което се събира такса в размер 20 лв. по чл. 12 от Тарифата. Също така ИАРА е второстепенен разпоредител с бюджет, който осъществява последващ контрол върху спазването на приложимото в областта законодателство и критериите, въз основа на които е вписано юридическото лице или едноличния търговец. От 2006 г. до настоящия момент чл. 12 не е изменян, докато ЗРА е изменян няколко пъти по отношение на аквакултурите, чрез добавяне на допълнителни документи, необходими за вписване в регистъра на лицата, които развъждат и отглеждат риба и други водни организми. Също така се наблюдава значително повишаване в броя на аквакултурните стопанства от 2006 г. до сега. Таксата, която се заплаща е крайно недостатъчна и не покрива разходите, които се извършват за осъществяване на контрол, обработване на документи и регистрация на лицата, развъждащи риба и други водни организми. По същия начин стои въпроса и с вписването в регистъра на центровете за първа продажба на продукти от риболов по чл. 15 от Тарифата, и вписването в регистъра на лицата купувачи при първа продажба на продукти от риболов по чл. 16 от Тарифата. Предлага се таксите по чл. 12, чл. 15 и чл. 16 от Тарифата да бъдат изменени от „20 лв.” на „60 лв.”, като това би повишило качеството на услугите и последващия контрол върху тях.

По отношение на провежданите от ИАРА обучения и полагане на изпит за придобиване на правоспособност за извършване на стопански риболов е подготвена редакция на таксата по чл. 13 от Тарифата, чрез увеличение на таксата от „20 лв.“ на „60 лв.”. Цялата процедура по предоставянето на услугата по чл. 13 отнема няколко работни дни и е свързана с ангажирането на служители, които участват в изпитната комисия и провеждат обучението, проверяват изпитните резултати, след което издават съответните документи на успешно положилите изпит или преминали обучение. Мотивите за увеличение се базират на това, че приходите са изключително ниски в сравнение с разходите по предоставянето на услугата.

По отношение на стопанския риболов е необходимо да се въведат изменения при определянето на себестойността на предоставената услуга по маркиране на риболовните уреди. Съгласно чл. 17 и чл. 18 от Тарифата, се заплаща такса в размер на 2 лв. за немрежен риболовен уред и 2 лв. за всеки сектор с дължина до 100 м. за мрежен риболовен уред. Към настоящия момент събираните такси стигат за покриване на разходите за нискокачествени марки, които лесно могат да бъдат подменени или копирани. Съгласно Регламент за изпълнение (ЕС) № 404/2011 на Комисията от осми април 2011 година за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на Общата политика в областта на рибарството (ОВ L 112/1 30.04.2011 г.) (Регламент (ЕО)   
№ 1224/2009) риболовните уреди се маркират с отличителен знак и номер на всеки 200 м. При използването на марките след въвеждането на този текст се установиха няколко съществени недостатъка. Марките, които бяха поставяни преди 2016 г. корозират много бързо под въздействие на морската вода, заплитат се в риболовните мрежи и падат от тях. Те са с по-ниска себестойност, но не отговарят на изискванията на българското законодателство и правото на Европейския съюз. При това положение марките закупувани след 2016 г. са на по-висока себестойност, но позволяват изпълнението на ангажиментите произтичащи от регламента. В допълнение на гореизложеното е необходимо да бъде направена промяна в тарифата по отношение на мрежените риболовни уреди, като бъде разписано, че ще се събира такса за маркиране на всеки 200 метра, което е в унисон с регламента. Към момента е посочено, че се събира такса за маркиране на всеки 100 метра, което не кореспондира с изискването на регламента. В отговор на това предлагаме да се увеличи събираната такса на „7 лв.” за немрежен риболовен уред и „7 лв.” за всеки сектор с дължина до 200 м. за мрежен риболовен уред, което ще позволи на ИАРА да покрива разходите по маркиране, които позволяват устойчивото им закрепване на риболовните уреди и материалът от който са направени да издържа на корозия и неблагоприятни морски условия. Номерът на марката е по-ясно различим и позволява по-лесно разпознаване при последващия контрол от страна на ИАРА.

Предложена е редакция на чл. 19, ал. 1, 19а, ал. 1, 19б, ал. 1, и 19в, ал. 1 от Тарифата. По отношение на таксите събирани за предоставяне на хартиен носител на риболовен дневник, дневник на продажбите, дневник за първа продажба на продукти от риболов и дневник с декларации за приемане е направена промяна с оглед необходимостта от увеличение на таксата във връзка с завишаването на себестойността на вложените материали по предоставяне на услугите. Себестойността им към 2007 г. е в пъти по-ниска, и средствата, които се разходват не покриват разходите за предоставяне на услугата. Предлага се таксите по чл. 19, ал. 1, 19а, ал. 1, 19б, ал. 1, и 19в, ал. 1 от Тарифата да бъдат изменени от „10 лв.” на „30 лв.”.

Във връзка с таксите събирани по чл. 19, ал. 2, 19а, ал. 2, 19б, ал. 2, и 19в, ал. 2 от Тарифата е подготвено изменение в наименованието на услугата, като размера на таксата ще се запази на „10 лева”. Промяната се прави с оглед прецизиране на текущите услуги, които се предоставят с цел осигуряване свързаност с електронен риболовен дневник, електронен дневник на продажбите за аквакултурните стопанства, електронен дневник за първа продажба на продукти от риболов, електронен дневник с декларации за приемане. Основен параметър по използване на електронните дневници е комуникационната свързаност между потребителя на услугата и администрацията, която я предоставя, с цел изпълнение на ангажиментите произтичащи от Закона за рибарството и аквакултурите и Регламент (ЕО) № 1224/2009 на Съвета от 20 ноември 2009 година за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (OB L 343, 22/12/2009 г.) и спазване на изискванията за мрежова и информационна сигурност на Наредбата за минималните изисквания за мрежова и информационна сигурност (обн., ДВ, бр. 59 от 2019 г.). По този начин ще се осигури непрекъсваемост на подаване и получаване на данни в реално време, и гарантиране и спазване на правилата за мрежова и информационна сигурност.

Изпълнителна агенция по рибарство и аквакултури предоставя справка или издава удостоверение срещу такса в размер на 2 лв. по чл. 20 от Тарифата. Частта от таксата, относно издаване на удостоверение, е включена и е част от останалите такси от тарифата, при които се изисква издаване на удостоверение. Разходите по издаване на удостоверение са калкулирани към тях, при което тази такса към момента е с отпаднала необходимост. Останалата част от таксата касаеща предоставяне на справка е калкулирана и включена в таксите по чл. 20а и 20б от Тарифата. В тази връзка чл. 20 следва да бъде отменен.

Република България разполага с действаща наземно базирана система за наблюдение на риболовните кораби и поддържа сателитна система за наблюдение. Системата за наблюдение и контрол на риболовните кораби се състои от бордово оборудване за сателитно проследяване и наземно базиран център за наблюдение (ЦНР). Бордовото оборудване за сателитно проследяване към момента се монтира за риболовни кораби с обща дължина над 12 м. и такива извършващи риболов на квотиран вид риба „калкан”, независимо от общата им дължина. Системата за наблюдение и контрол на риболовните кораби предоставя възможност за извличане на информация, изготвяне на справки, предоставяне на данни, както в цифров вид, така и под формата на „експортна снимка”. Информацията, която се ползва и обработва за изготвяне на справки от тази система е с голям обем и изисква специфични умения от страна на операторите за предоставянето и на клиента в желания вид. Всички тези обстоятелства налагат увеличение на таксата, при което в Тарифата е подготвена промяна на чл. 20а, касаеща наименованието ѝ и нейния размер, както следва:

„20а (1) За предоставяне на справка на хартиен носител от Системата за наблюдение и контрол на риболовните кораби:

1. за първа страница 5 лв.

2. за всяка следваща по 2 лв.

(2) За предоставяне на справка в електронна форма от Системата за наблюдение и контрол на риболовните кораби:

1. за всеки КВ до 100 КВ включително – по 0,75 лв.;

2. за всеки следващ КВ от 101 КВ до 500 КВ включително - по 0,50 лв.;

3. за всеки следващ КВ над 500 КВ - по 0,25 лв.”.

Поради гореизложените причини е и предложеното увеличение в Тарифата по отношение на чл. 20б, свързано с предоставяне на справка от Информационно-статистическата система, както следва:

„20б (1) За предоставяне на справка на хартиен носител от Информационно-статистическата система:

1. за първа страница 5 лв.

2. за всяка следваща по 2 лв.

(2) За предоставяне на справка в електронна форма от Информационно-статистическата система:

1. за всеки КВ до 100 КВ включително – по 1 лв.;

2. за всеки следващ КВ от 101 КВ до 500 КВ включително - по 0,75 лв.;

3. за всеки следващ КВ над 500 КВ - по 0,50 лв.”.

В Информационно-статистическата система на ИАРА се съдържа информация за почти всички дейности и свързани с някои от тях административни услуги, които ИАРА предлага. Масивите от данни, които се обработват за изготвяне на справки също са с голям обем и изискват специфични умения от страна на операторите за предоставянето ѝ на клиента в желания вид. В тази връзка е предвидено увеличението. Промяната е от съществено значение с оглед на спецификата на услугата и числеността на служителите, които са ангажирани с предоставянето й. Увеличението е оправдано предвид разходите за ангажирания персонал, специфичния софтуер, който се използва, базата данни и техниката.

Необходимо е отмяната на някои разпоредби от сега действащата Тарифа, във връзка с привеждането й в съответствие със ЗРА. В чл. 2, изречение първо е заложено за „придобиване на право за извършване на стопански риболов с кораб във водите на Черно море и в крайморски езера и блата” да се събира годишна такса. През 2012 г. в чл. 3, ал. 2, т. 1 от ЗРА са отпаднали думите „в крайморски езера и блата”. Също така в чл. 17, ал. 1 от ЗРА е нормативно установено, че стопански риболов във водите на Черно море и река Дунав се извършва след издаване на разрешително за стопански риболов и придобиване на право за усвояване на ресурс от риба и други водни организми. Заличаването на думите „и крайморски езера и блата” от чл. 2, от Тарифата, събирани по ЗРА, има за цел да се отстрани противоречието с разпоредбите на чл. 3, ал. 2, т. 1 от ЗРА, в който е изрично установено, че за стопански риболов се ползват българския участък на р. Дунав, вътрешните морски води, териториално море и изключителна икономическа зона в Черно море. Поради същата причина е необходима и отмяната и на текста на чл. 2, т. 5, и букви „в”, „г”, и „д” и чл. 2, т. 6 и букви „а” и „б” от Тарифата, тъй като не би следвало да се събира такса в риболовни обекти – крайморски езера и блата, както и за риболовен уред „воля с гриб“ в специализиран обект по чл. 3, ал. 1, т. 3 от ЗРА, чието ползване е отпаднало. По отношение на чл. 6 от Тарифата е необходима отмяна, тъй като думите ”придобиване право за извършване на стопански риболов в рибностопански обекти по чл. 3, ал. 1, т. 2 от ЗРА–държавна собственост, или в зони от тях се събира такса в размер на 0,60 лв./дка” не съответстват на Закона за рибарството и аквакултурите. В чл. 3, ал. 1,   
т. 2 от ЗРА са изброени изкуствените водни обекти, в т.ч. „язовирите, бентовете и изравнителите, каналите, баластриерните водоеми, хидропарковете, технологичните водоеми на електрическите централи и на други индустриални предприятия или земеделски стопанства”. В чл. 3, ал. 2, т. 1 от ЗРА, е установено, че за стопански риболов се ползват българския участък на р. Дунав, вътрешните морски води, териториално море и изключителна икономическа зона в Черно море. Необходима е отмяната на чл. 6 от Тарифата, с цел отстраняване на противоречията със закона, тъй като няма как да се извършва стопански риболов в изкуствени водни обекти по чл. 3, ал. 1, т. 2 от ЗРА.

Необходимо е премахването на някои текстове от Тарифата с оглед на отпаднала необходимост. Есетровите видове риба са застрашени и са обект на дългогодишни мерки за опазване. Уловът им е забранен на национално ниво (от 2007 г. в Черно море и от 2008 г. в река Дунав), а с приетата през 2024 г. препоръка от Генералната комисия по рибарство (GFCM) в Средиземно море, забраната на целевият им риболов в Черно море влиза в сила от 19.04.2025 г. В тази връзка необходимостта от присъствието на есетровите риби в хипотезата на чл. 4, т. 1 и   
чл. 5, т. 3 от Тарифата е отпаднала.

**Цели**

1. Гарантиране наличието на достатъчни финансови средства за осигуряване на персонала и другите ресурси, необходими на компетентните органи за извършването на предоставяне на административни услуги, контрол и другите официални дейности в съответствие с националното законодателство и правото на ЕС.

2. Осигуряване на необходимото финансиране на дейностите за осъществяване на контрол, опазване и управление на рибните ресурси.

**Очаквани резултати от прилагането на акта**

С предложения проект на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите, ще се постигне подобряване събирането на таксите, свързани с упражняване на контрол, регламентиран от българското законодателство и законодателството на Европейския съюз. Актуализирането на таксите спрямо макроикономическите показатели, ще доведе до увеличаване на приходите в националния бюджет. Подготвените изменения ще доведат до актуализиране на законодателството в областта на рибарството, повишаване на приходите и даване на възможност да се приведе в съответствие Регламент за изпълнение   
(ЕС) № 404/2011. Това от своя страна ще доведе до по-голяма гъвкавост и по-добра материална обезпеченост на контрола, без да бъде намалена неговата честота и ще спомогне за повишаване на ефикасността и ефективността му.

**Финансови и други средства, необходими за прилагането на новата уредба**

За приемането на проекта на Тарифа за таксите, които се събират от ИАРА, са необходими допълнителни разходи /трансфери/ други плащания по бюджета на Министерството на земеделието и храните като очакваният размер на приходите, които ще постъпват допълнително в държавния бюджет е в годишен размер на около 3 051,2 хил. лв. Необходимите допълнителни средства по бюджета на ИАРА за обезпечаването на разходите за предоставяне на услугите и последващия контрол – за 2025 г. в размер на 62 хил. лв.; за 2026 г. в размер на 70,3 хил. лв.; за 2027 и 2028 г. – в размер по 66,8 хил. лв.

Приложеният проект на акт води до въздействие върху държавния бюджет, поради което е приложена финансова обосновка, съгласно чл. 35, ал. 1, т. 4, буква „а“ от Устройствения правилник на Министерския съвет и на неговата администрация.

**Анализ за съответствие с правото на Европейския съюз**

С проекта на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите не се транспонират актове на институции на Европейския съюз, поради което не е изготвена и представена таблица за съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проекта на постановление, доклада (мотивите), частичната предварителната оценка на въздействието и становището на дирекция „Модернизация на администрацията” в администрацията на Министерския съвет са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В съответствие с изискванията на чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието и храните и на Портала за обществени консултации.

Проектът на постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 1 от Устройствения правилник на Министерския съвет и на неговата администрация предлагам Министерския съвет да приеме предложения проект на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите.

|  |  |
| --- | --- |
| **Приложениe:** | 1. Проект на Постановление на Министерския съвет за изменение и допълнение на Тарифата за таксите, събирани по Закона за рибарството и аквакултурите; 2. Методика за изчисляване на таксите по Тарифата за таксите, събирани по Закона за рибарството и аквакултурите; 3. План-сметки; 4. Частична предварителна оценка на въздействието; 5. Становище на дирекция „Модернизация на администрацията“ в Министерския съвет; 6. Финансова обосновка; 7. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация; 8. Постъпили становища; 9. Справка за проведената обществена консултация; 10. Постъпили становища и предложения от проведената обществена консултация; 11. Проект на съобщение за средствата за масово осведомяване. |

**д-р ГЕОРГИ ТАХОВ**

*Министър на земеделието и храните*